Metodické usmernenie č. MF/010450/2017-352 zo dňa 06.04.2017 k postupu účtovania rozpočtových príjmov a rozpočtových výdavkov v štátnych rozpočtových organizáciách

Štátne rozpočtové organizácie vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
Podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je štátna rozpočtová organizácia právnická osoba štátu, ktorá je svojimi príjmami a výdavkami zapojená na štátny rozpočet. Štátna rozpočtová organizácia zostavuje svoj rozpočet príjmov a výdavkov. Všetky svoje rozpočtové príjmy sústreďuje na príjmovom rozpočtovom účte a všetky svoje výdavky realizuje zo svojho výdavkového rozpočtového účtu, ktoré sú vedené v Štátnej pokladnici.
V zmysle § 40 Opatrenia rozpočtové výdavky účtuje štátna rozpočtová organizácia na účte 225 – Účet štátnych rozpočtových výdavkov. Tento účet nevykazuje konečný zostatok ku dňu, ku ktorému sa zostavuje účtovná závierka. Rozpočtové príjmy účtuje štátna rozpočtová organizácia na účte 224 – Účet štátnych rozpočtových príjmov. Tento účet taktiež nevykazuje na konci roka zostatok.

Postup účtovania rozpočtových príjmov:

Vyinkasovaný príjem v štátnej rozpočtovej organizácii, je súčasťou rozpočtových príjmov štátneho rozpočtu.

Príklad účtovania nedaňových rozpočtových príjmov:
Text	Suma	MD	D	
Predpis pohľadávky z nedaňových príjmov z predaja dlhodobého hmotného majetku	1 000	316	641	
Vyradenie majetku v obstarávacej cene	5 000	082	022	
Inkaso úhrady faktúry	1 000	224	316	
Predpis odvodu vyinkasovaných príjmov do štátneho rozpočtu	1 000	588	351	
Zúčtovanie rozpočtových príjmov ku dňu, ku ktorému sa zostavuje účtovná závierka	1 000	351	224	

Uvedený účtovný prípad nemá vplyv na účtovný výsledok hospodárenia. V prípade, ak by štátna rozpočtová organizácia nevyinkasovala celú fakturovanú sumu,  na účte 588 – Náklady z odvodu príjmov bude zaúčtovaná iba prijatá čiastka na príjmový účet a nevyinkasovaná čiastka sa zaúčtuje na ťarchu účtu 589 – Náklady z budúceho odvodu príjmov. Na tomto účte sa účtuje predpis budúceho odvodu príjmov vo výške nevyinkasovaných príjmov, ktoré sú výnosom daného obdobia. O nákladoch z budúceho odvodu príjmov sa účtuje ku dňu, ku ktorému sa zostavuje účtovná závierka. V účtovnej závierke štátnej  rozpočtovej organizácie bude vo Výkaze ziskov a strát vykázaný náklad prostredníctvom účtov 588 – Náklady z odvodu príjmov a 589 – Náklady z budúceho odvodu príjmov vo výške výnosov účtovaných v účtovej triede 6 – Výnosy.

Príklad účtovania nedaňových rozpočtových príjmov nevyinkasovaných do konca roka:
Text	Suma	MD	D	
Predpis pohľadávky z nedaňových rozpočtových príjmov (poplatky, pokuty, sankcie) 	100	316	63x,64x	
Inkaso nedaňových rozpočtových príjmov	  80	224	316	
Zúčtovanie inkasovaných príjmov do štátneho rozpočtu ku dňu, ku ktorému sa zostavuje účtovná závierka	  80	351	224	
Predpis odvodu vyinkasovaných nedaňových príjmov do štátneho rozpočtu	  80	588	351	
Predpis nevyinkasovanej sumy rozpočtových príjmov	  20	589	351	
 
V Súvahe bude vyjadrená pohľadávka na účte 316 – Pohľadávky z nedaňových rozpočtových príjmov, a v rovnakej výške  záväzok na účte 351 – Zúčtovanie odvodov príjmov rozpočtových organizácií do rozpočtu zriaďovateľa, z titulu nevyinkasovaných rozpočtových príjmov.

Postup účtovania rozpočtových výdavkov:

Dotácie, granty, rozpočtové bežné výdavky, výdavky na obstaranie dlhodobého hmotného a dlhodobého nehmotného majetku a ďalšie výdavky sa účtujú ako bežné alebo kapitálové transfery.

Príklad účtovania bežných transferov: 
Text	Suma	MD	D	
Zaúčtovanie faktúry za nákup materiálu (napr. kancelárske potreby)	100	111	321	
Prevzatie materiálu na sklad – účtovanie na základe interného účtovného dokladu	100	112	111	
Úhrada faktúry za dodaný materiál	100	321	225	
Zúčtovanie transferu do výnosov vo vecnej a časovej súvislosti s výdavkom	100	352	681	
Výdaj materiálu zo skladu do spotreby – účtovanie na základe interného účtovného dokladu	  60	504	112	
Zúčtovanie vyčerpaných rozpočtových prostriedkov ku dňu, ku ktorému sa zostavuje účtovná závierka	100	225	352	

V tomto príklade účet 352 – Zúčtovanie financovania zo štátneho rozpočtu a účet 225 – Účet štátnych rozpočtových výdavkov nevykazujú zostatky ku dňu, ku ktorému sa zostavuje účtovná závierka. Tento účtovný prípad má vplyv na výsledok hospodárenia organizácie, pretože materiál nebol celý spotrebovaný a teda nebol účtovaný do nákladov v celej výške obstarania. Na strane výnosov  je na účte 681 – Výnosy z bežných transferov zo štátneho rozpočtu zaúčtovaný poskytnutý transfer na bežné výdavky v plnej výške.

Príklad účtovania kapitálového transferu:
Text	Suma	MD	D	
Zaúčtovanie obstarania osobného automobilu na základe faktúry od dodávateľa	20 000,00	042	321	
Zaradenie osobného automobilu do používania k 1. máju bežného roka	20 000,00	023	042	
Úhrada faktúry dodávateľovi	20 000,00	321	225	
Zúčtovanie použitia kapitálového transferu	20 000,00	352	353	
Zaúčtovanie odpisov za obdobie máj – december bežného roka (predpokladaná životnosť je 10 rokov)	 1 333,33	551	083	
Zúčtovanie kapitálového transferu do výnosov v súvislosti s odpismi	 1 333,33	353	682	
Zúčtovanie vyčerpaných prostriedkov ku dňu, ku ktorému sa zostavuje účtovná závierka	20 000,00	225	352	

Účtovný prípad nemá vplyv na účtovný výsledok hospodárenia.  Vo Výkaze ziskov a strát je na účte 551 – Odpisy dlhodobého nehmotného majetku a dlhodobého hmotného majetku vykázaný náklad vo výške odpisov a výnos je vykázaný v rovnakej výške prostredníctvom účtu 682 – Výnosy z kapitálových transferov so štátneho rozpočtu. Účet 352 – Zúčtovanie financovania so štátneho rozpočtu a účet 225 – Účet štátnych rozpočtových výdavkov nevykazujú zostatky ku dňu, ku ktorému sa zostavuje účtovná závierka.

Dátum            06.04.2017
Vypracoval:    Ing. Jana Hvojníková
                       samostatné oddelenie legislatívy a metodiky verejnej správy
                       tel. 02/59 58 32 35

Schválil:          Ing. Ladislav Zakhar, PhD.
                       vedúci samostatného oddelenia legislatívy a metodiky verejnej správy 
                        tel. 02/59 58 32 22
                  
                       Ing. Miriam Majorová, PhD.
                       generálna riaditeľka sekcie štátneho výkazníctva